  Анжелика Тихонова корреспондент Анайлэн нуналэзлы сӥзем сӥё-дано ужрад ортчиз 23-тӥ шуркынмонэ Ижкарысь кун филармониын. Быдэс зал тыр люкаськизы элькунысьтымы ёросъёсысь кышномуртъёс. Соос понна «Золотая мелодия» симфони оркестр шудӥз, ивортэ «Удмуртия» агентстволэн корреспондентэз. Люкаськем калыкез пумитаз Удмуртиысь кивалтэтлэн тӧроезлэн воштӥсез Сергей Фефилов.  «Устами младенца глаголет истина» шуо. Солэсь умой вераны уд быгаты ини, дыр. Зэмзэ но, анаймы вань ке, асьмеос нылпиос. Нош анаймы уг луы ни ке, сиротаос. Ас нимыным но Кивалтэтлэн нимыныз итӥськисько вань ӟечкыланъёс борды но сӥзисько тӥледлы ӟеч тазалык, шудбур, нылпиосты шумпотон мед ваёзы. Праздникен!» — шуиз Фефилов. Озьы ик со улосвыллэн тӧроезлэсь Александр Соловьёвлэсь ӟечкыланзэ лыдӟиз.  Удмуртиысь Кун Кенешлэн тӧроезлэн нырысетӥ воштӥсез - тазалыкез утёнъя, демографи но семья политикая ялан ужась ӧрилэн кивалтӥсез Светлана Кривилёва анайлыкез но атайлыкез данъясь катъёс сярысь вераз. «Адямиос анай сюлэмлэсь пуштроссэ ноку уз тодэ, дыр. Анай луон — со туж бадӟым шуд, но со вакытэ ик со бадӟым кылкутон. Анай секыт учыре ноку уз кушты. Котьку визь-кенеш сётоз но вӧзын луоз. <…> Элькунамы анайлыкез но атайлыкез данъясь кык синмаськымон катмы вань. Со «Материнская слава» дан пус. Сое сётыны кутскем дырысен, 2006-тӥ арысен арысен, 622-лэсь ятыр анайёс со дан пусэн данъямын. Но анай семьяын огназ луыны уг быгаты, солэн котьку вань кузпалэз. Соин ик семьяослы, кудаз вань нылпиоссы, атайзы, куинь ар талэсь азьло «Родительская слава» дан пус юнматэмын вал. 88 анайёс но 14 огназы улӥсь но куинь яке солэсь трос нылпиосты визьнодась атайёс со пусэн данъямын ини. Милемлы вань кытчы кыстӥськыны, мае катрадлыкысь умойгес карыны», — шуиз Кривилёва. Анайлэн нуналэныз ӟечкылан 7 фото Ижкарысь Первомай ёросысь Елена Иванова концертэ Юлия нимо аресъем нылыныз вуэм. «Ми Юленькаен нырысь агаеныз тренировкае ветлӥм, собере ӵошен татчы вуим. Кемалась ик ӧвӧл, «Семьи Удмуртии — гордость России» кар конкурсын вормисе потӥм. Малпасько, солы луыса милемыз та шулдыръяськонэ но ӧтизы. Ми яратӥськом кырӟаны, эктыны, крезьгураны, шумпотыса аккордеонэн шудӥськом. Крезьгурен быдэс семьямы тунсыкъяське. Татчы но шумпотыса калык оркестрез кылзыны лыктӥм, асьмеос но уго татын возьматэм котькуд арбериен шудыны быгатӥськом», — вераз со. Якшур-Бодья ёросысь Елена Кропотиналэн кык нылпиосыз, нылызлы 9 арес, пиезлы — 7. Кышномурт нырысьсэ анай луэмез сярысь тодэ ваёнъёссэ шараяз. «Нырысетӥ анай шӧдонъёс нылпи ваён висъетын ик, нылпиез гадь вылэ поныкузы, куке со нырысьсэ ноныны кутске, сайкало. Со верантэм шӧдонъёс», — тодаз вае Елена Кропотина. Солэн верамезъя, пиналъёссы туж ярато вордӥськем нуналъёсын ӟечкыланы. Ас киынызы кузьымъёс, открыткаос, суредъёс лэсьто. Можга ёросысь Пазял гуртысь Ирина Пудоваез туэ куартолэзе «Родительская слава» дан пусэн пусйиллям. «Милям куинь нылмы вал. Нош кузпалы пи возьмаз. Озьы тӥни ньылетӥез пи вордӥськиз. Собере пилы эш кулэ шуыса малпам. Витетӥзэ вайыны кариським. Ныл вордӥськиз. Пичиез туэ школаез йылпумъялоз ини. Бадӟымез нылмы, солы 25 арес, Пермьын инженер луыса ужа. Со ИжГТУ-ынбизнес-информатикалы дышетскиз вал. Ӧнерезъя ик тырше», — вераз Ирина Пудова. Сӥё-дано концертэ озьы ик пыриськизы Кун Кенешысь мерлык политикая ялан ужась ӧрилэн тӧроез Ольга Казанцева, мерлык, семья но демографи политикая министр Ольга Корепанова но Удмуртиысь министерствоосын но ужъюртъёсын тыршисьёс. Тегъёс: Мерлык Ижкар Удмуртия СветланаКривилёва праздникъёс СергейФефилов  